## Sanitat comença a vacunar contra el virus de la grip la població general de més de 18 anys a partir del 4 de desembre

*** S'han administrat ja un total de 824.857 dosis de vacunes a les persones incloses en els grups de risc, un 6 % més que en el mateix període de la campanya anterior
* Per províncies, hi ha 423.597 persones immunitzades a València, 308.417 a Alacant i 92.843 a Castelló
* Quant a la vacunació contra la COVID-19, s'han administrat ja 582.955 dosis
* Davant de l'arribada del fred, els experts recomanen vacunar-se per a evitar el contagi de grip o COVID-19**

La Conselleria de Sanitat començarà la immunització contra el virus de la grip de les persones d’entre 18 i 59 anys que ho sol·liciten (sempre que no hi haja contraindicació) i les persones fumadores de menys de 60 anys a partir del dilluns que ve, 4 de desembre.

Amb esta mesura es pretén, no sols evitar els contagis de totes aquelles persones que decidisquen rebre la dosi de la vacuna contra el virus, sinó protegir la població més vulnerable, que pot patir complicacions a conseqüència de la seua situació personal i si pertany a algun dels grups de risc.

En este sentit, s’han administrat ja un total de 824.857 dosis de vacunes a les persones incloses en els grups de risc prioritzats des de l’inici de la campanya, el 16 d’octubre passat. Per províncies, hi ha 423.597 persones immunitzades a València, 308.417 a Alacant i 92.843 a Castelló.

Si ho comparem amb el mateix període de la campanya de vacunació de l’any anterior, s’han administrat un 6 % de vacunes més.

Més del 65 % del total de dosis administrades (538.550) ha sigut a les persones de més de 64 anys, la qual cosa suposa una cobertura del 51 %. Per la seua banda, el personal sociosanitari ha rebut 47.281 dosis i s’han immunitzat 26.742 persones residents en centres sociosanitaris, la qual cosa suposa unes cobertures de 57,65 % i el 79,02 %, respectivament.

**Menors**

Pel que fa als menors de menys de cinc anys (entre 6 i 59 mesos) sense patologia de risc, la immunització dels quals ha sigut una de les novetats de la campanya d’esta temporada 2023-2024, s’han administrat ja 40.180 dosis. En concret, han sigut 15.101 dosis les inoculades a bebés de 6 mesos a 2 anys i 25.079 dosis les administrades amb la vacuna intranasal als xiquets i xiquetes de 2 a 4 anys.

En este sentit, cal recordar que els menors són els principals transmissors de la grip, si la patixen, i són font de contagi per a les persones majors (els seus avis i àvies), un altre dels grups prioritzats, per la qual cosa, tant la vacunació dels xiquets i xiquetes fins als 5 anys, com de les persones majors, és fonamental per a evitar patir la grip esta tardor i este hivern.

Els experts apunten al fet que les temperatures registrades en les últimes setmanes han fet que la gent minimitze l’existència d’estos virus respiratoris, que poden arribar a tindre conseqüències greus en els grups de risc. Per això, davant de la imminent arribada del fred, recomanen que tant els grups de risc que encara no s’han vacunat com la població en general, que ja podrà rebre la dosi a partir del 4 de desembre, sol·liciten una cita per a ser immunitzats.

**Vacunació contra la COVID-19**

Quant a la vacunació contra la COVID-19, s’han administrat ja 582.955 dosis. Per províncies: 63.886 a Castelló, 220.684 a Alacant i 298.385 a València.

Del total de persones vacunades, per grups de risc, destaca la immunització de 523.485 persones majors de 60 anys i 32.388 dosis de personal sanitari i/o sociosanitari.

Cal tindre en compte que les persones que han passat recentment la COVID-19 han d’esperar el temps recomanat per a la inoculació, que són tres mesos.

L’objectiu principal d’esta campanya, que va arrancar a la Comunitat Valenciana el 16 d’octubre passat, és disminuir la morbimortalitat per grip i COVID-19, especialment en els col·lectius vulnerables.

Els grups de risc definits en la campanya actual són: residents en centres de persones majors i de diversitat funcional, personal sanitari i sociosanitari, persones de 60 anys o més (en comptes de 65 o més), persones de menys de 60 amb patologies de risc i dones embarassades.

Enguany s’ha inclòs també en la vacuna de la grip els xiquets i xiquetes sans de 6 a 59 mesos, o amb patologia de risc fins als 14 anys, i les persones fumadores de menys de 60.

Fecha: 29/11/2023